REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/368-21

9. septembar 2021. godine

B e o g r a d

Z A P I S N I K

24. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 8. SEPTEMBRA 2021. GODINE

Sednica je počela u 12,00 časova.

Sednicom je predsedavala Sandra Božić, predsednik Odbora.

Sednici su prisustvovali: Vuk Mirčetić, prof. dr Marko Atlagić, Ivan Tasovac, Aleksandar Čotrić, Miloš Terzić, Milica Obradović, Snežana Paunović i Željko Tomić, članovi Odbora.

Sednici su prisustvovali: Zoran Tomić (mr Jadranka Jovanović), Jelena Mihailović (Snežana Paunović), Justina Pupin Košćal i Samira Ćosović (Nataša Mihailović Vacić), zamenici članova Odbora.

Sednici nisu prisustvovali: Lav Grigorije Pajkić, Jovan Kolundžija, Milena Popović, Mira Petrović i Rozalija Ekres, kao ni njihovi zamenici.

Pored članova Odbora, sednici su prisustvovali: Danijela Vanušić, vršilac dužnosti pomoćnika ministra za kulturno nasleđe i digitalizaciju i Radovan Jokić, vršilac dužnosti pomoćnika ministra za savremeno stvaralaštvo i kreativne industrije.

Na predlog predsedavajuće, članovi Odbora su, jednoglasno (12 za) usvojili sledeći

D n e v n i r e d:

1. Razmatranje Predloga zakona o očuvanju kulturnog i istorijskog nasleđa Svetog manastira Hilandar, koji je podnela Vlada, u načelu;
2. Razmatranje Predloga zakona o upotrebi srpskog jezika u javnom životu i zaštiti i očuvanju ćiriličkog pisma, koji je podnela Vlada, u načelu;
3. Odlučivanje o davanju saglasnosti za privremenu primenu Sporazuma između Vlade Republike Srbije i Evropske unije o učešću Republike Srbije u "Kreativnoj Evropi", programu Unije za kulturni i kreativni sektor (2021-2027).

Pre prelaska na razmatranje utvrđenog dnevnog reda Odbor je, jednoglasno (12 za) usvojio:

- Zapisnik 19. sednice Odbora za kulturu i informisanje, održane 16. juna 2021. godine.

- Zapisnik 20. sednice Odbora za kulturu i informisanje, održane 24. juna 2021. godine.

- Zapisnik 21. sednice Odbora za kulturu i informisanje, održane 30. juna 2021. godine.

- Zapisnik 22. sednice Odbora za kulturu i informisanje, održane 27. jula 2021. godine.

- Zapisnik 23. sednice Odbora za kulturu i informisanje, održane 27. jula 2021. godine.

PRVA TAČKA DNEVNOG REDA: Razmatranje Predloga zakona o očuvanju kulturnog i istorijskog nasleđa Svetog manastira Hilandar, koji je podnela Vlada, u načelu

U uvodnim napomenama, predsednik Odbora Sandra Božić podsetila je članove Odbora da je Vlada Republike Srbije 27. avgusta 2021. godine, podnela Narodnoj skupštini Predlog zakona o očuvanju kulturnog i istorijskog nasleđa Svetog manastira Hilandar, kojim se uređuje način pružanja podrške i pomoći ovom manastiru.

Danijela Vanušić, vršilac dužnosti pomoćnika ministra za kulturno nasleđe i digitalizaciju, upoznala je članove Odbora sa Predlogom zakona kao i sa istorijskim značajem i pružanjem kontinuirane podrške u očuvanju kulturnog nasleđa Svetog manastira Hilandar.

Polazeći od činjenica da je Sveti manastir Hilandar najznačajnije središte srpske kulture i duhovnosti još od svog osnivanja krajem 12. veka, tačnije 1198. godine, kao i da svojim neprekinutim postojanjem predstavlja jedinstveni centar srpske duhovnosti, kulture, obrazovanja i tradicije, napomenula je da je Republika Srbija krajem 19. veka uložila velike napore kako bi otplatila dugove ovog Svetog manastira, nakon čega je isti pripao upravi Srpske monašake zajednice kao i dalji rad, briga i održavanje kulturnog i istorijskog nasleđa.

Nakon uvodnih istorijskih činjenica, istakla je cilj donošenja ovog zakona. S tim u vezi, navela je da je nakon požara koji je izbio u martu mesecu, 2004. godine, manastir doživeo veliko stradanje, kao i da je više od polovine manastirskih zidina izgorelo. Ukazala je da je nakon toga, država Srbija preko resornog ministarstva, opredelila kontinuiranu finansijsku podršku u obnovi manastirskog zdanja.

Obrazložila je da je ovim zakonom predviđen nastavak gore pomenute kontinuirane podrške, sa ciljem da se započeti radovi obnove, a manstirski kompleks dovrši. Istovremeno, dodala je da se Zakonom omogućava izgradnja novih objekata koji će omogućiti adekvatan život monaške zajednice, kao i zaštitu kulturnog nasleđa, posebno bogate riznice manastira Hilandar koje sadrže rukopise srpskog nasleđa i brojne ikone.

Nije bilo diskusije.

Odbor je, jednoglasno (12 za), odlučio da predloži Narodnoj skupštini da prihvati Predlog zakona o očuvanju kulturnog i istorijskog nasleđa Svetog manastira Hilandar, koji je podnela Vlada, u načelu.

Odbor je, jednoglasno (12 za), za izvestioca Odbora na sednici Narodne skupštine odredio Miloša Terzića.

DRUGA TAČKA DNEVNOG REDA: Razmatranje Predloga zakona o upotrebi srpskog jezika u javnom životu i zaštiti i očuvanju ćiriličkog pisma, koji je podnela Vlada, u načelu

U uvodnim napomenama, Sandra Božić, podsetila je članove Odbora da je Vlada Republike Srbije 3. septembra 2021. godine, podnela Narodnoj skupštini Predlog zakona o upotrebi srpskog jezika u javnom životu i zaštiti i očuvanju ćiriličkog pisma, kojim se uređuje upotreba srpskog jezika u javnom životu i mere za zaštitu i očuvanje ćiriličkog pisma, kao matičnog pisma.

Danijela Vanušić, upoznala je članove Odbora sa Predlogom zakona, istakavši da je predloženi zakon formalno dodatak već postojećem zakonu o upotrebi službenog jezika i pisma, kojim je utvrđena službena upotreba srpskog jezika i ćiriličkog pisma, kao i latiničnog pisma u Republici Srbiji.

Takođe je istakla, da donošenje ovog zakona ima za cilj da proširi krug korisnika koji su u obavezi da u javnom životu koriste ćirilično pismo u smislu očuvanja i zaštite ćiriličnog pisma kao matičnog pisma srpskog jezika.

Dodala je da su ovim zakonom predviđene mere koje imaju dvojaki karakter. Prvi tip mera je obavezujućeg karaktera i odnosi se na državne organe uprave i nosioce javnih ovlašćenja kao i na sve privredne subjekte koji u obavljanju svojih delatnosti u većinskom delu koriste javni kapital. Drugi tip mera se odnosi na privatni sektor, podsticajnog je karaktera, kojim je predviđeno pružanje mogućnosti poreskih olakšica svima koji u obavljanju svojih delatnosti koriste srpski jezik i ćiriličko pismo.

Ukazala je da se na prvom mestu, podsticajne mere odnose na državni i privatni medijski servis, kao i da će primena ovog zakona imati veliki značaj jer imaju važnu ulogu u javnom životu. Na drugom mestu, mere se odnose na očuvanje i unapređenje upotrebe ćiriličnog pisma, i to kod subjekata koji se bave naučno-istraživačkim radom, kao i na održavanje manifestacija koje se finansiraju ili sufinansiraju iz javnog budžeta.

Napomenula je da je ovim predlogom zakonom predviđeno formiranje Saveta za srpski jezik, koji će biti obrazovan na predlog Ministarstva kulture i informisanja. S tim u vezi navela je da će nadpolovičnu većinu činiti lica iz oblasti jezika, koje će imenovati Odbora za standardizaciju jezika i pisma, a čiji zadatak će biti da prate korišćenje srpskog jezika i ćiriličnog pisma, kao i predlažu dodatne mere za unapređenje zakona.

Dodala je da će zakon stupiti na snagu šest meseci nakon njegovog usvajanja, što ostavlja dovoljan vremenski rok kako bi se isti mogao upodobiti sa ostalim zakonima.

Svoje izlaganje je zaključila konstatacijom da će nadzor nad primenom zakona vršiti Ministarstvo kulture i informisanja.

U diskusiji koja je zatim usledila učestvovali su: Ivan Tasovac, Danijela Vanušić, Radovan Jokić, prof. dr Marko Atlagić, Aleksandar Čortić i Željko Tomić.

Ivan Tasovac je postavio pitanje da li se u narednom periodu planira zaštita ćiriličnog pisma i srpskog jezika i u digitalnoj oblasti, kao i to da li će u delokrugu novoformiranog saveta biti i digitalizacija srpskog jezika.

Odgovarajući na ovo pitanje, Danijela Vanušić je istakla da će se prilikom formiranja Saveta za zaštitu srpskog jezika odrediti njegov sastav i zadaci, kao i da će sigurno jedan od zadataka biti upravo zaštita srpskog jezika i ćiriličnog pisma kroz primenu istih u digitalizaciji.

Radovan Jokić je bliže pojasnio cilj zakona, i istakao da se njegovim donošenjem ostvaruje osnovni prostor u smislu osnovnih namera, koje se ne tiču samo zaštite, već i vidljivosti, pristupačnosti i poželjnosti upotrebe ćiriličkog pisma.

Ukazao je da je potrebno razmišljati o svim segmentima i biti inventivan, a zatim integralno sa svim ostalim metodama raditi na privlačnosti primene srpskog jezika i ćiriličnog pisma.

Prof. dr Marko Atlagić podržao je donošenje Zakona i dodao da je potrebno obratiti posebnu pažnju na njegovu primenu i ujedno zaključio da donošenjem ovog zakona ne postoji namera za odricanje od latiničnog pisma, već da naprotiv latinično pismo takođe treba postojati u ličnoj upotrebi građana Republike Srbije.

Aleksandar Čortić, istakao je važnost očuvanja srpskog jezika i ćiriličnog pisma koju treba sprovesti intezivnijom primenom. Kroz iznete primere, koje primenjuju druge države približio je način upotrebe koju bi država trebala primeniti u praksi nakon donošenja Zakona.

Željko Tomić, saglasio se sa izlaganjima prethodnih govornika i izrazio posebno zadovoljstvo što je danas na dnevnom redu ovaj predlog zakona.

Sandra Božić je podržala donošenje Zakona o upotrebi srpskog jezika u javnom životu i zaštiti i očuvanju ćiriličkog pisma.

Posebno je istakla značaj oba zakona koji su na Dnevnom reda sednice koja je u toku, s obzirom na to da predstavljaju očuvanje integriteta naše kulture i negovanje njene tradicije.

Odbor je, jednoglasno (12 za) odlučio da predloži Narodnoj skupštini da prihvati Predlog zakona o upotrebi srpskog jezika u javnom životu i zaštiti i očuvanju ćiriličkog pisma, koji je podnela Vlada, u načelu.

Odbor je, većinom glasova (11 za, jedan član nije glasao), za izvestioca Odbora na sednici Narodne skupštine odredio Miloša Terzića.

TREĆA TAČKA DNEVNOG REDA: Odlučivanje o davanju saglasnosti za privremenu primenu Sporazuma između Vlade Republike Srbije i Evropske unije o učešću Republike Srbije u "Kreativnoj Evropi", programu Unije za kulturni i kreativni sektor (2021-2027)

U uvodnim napomenama, Sandra Božić, obavestila je članove Odbora da je Vlada Republike Srbije, 6. avgusta 2021. godine, dostavila Narodnoj skupštini Osnovu za vođenje pregovora i zaključivanje Sporazuma između Vlade Republike Srbije i Evropske unije o učešću Republike Srbije u „Kreativnoj Evropi“, programu Unije za kulturni i kreativni sektor (2021-2027) i tekst Sporazuma između Vlade Republike Srbije i Evropske Unije o učešću Republike Srbije u „Kreativnoj Evropi“, programu Unije za kulturni i kreativni sektor (2021-2027).

Dodala je da je članom 8. stav 1. Zakona o zaključivanju i izvršavanju međunarodnih ugovora propisano da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.

Takođe, napomenula je da je članom 6. stav 3. Sporazuma između Vlade Republike Srbije i Evropske unije o učešću Republike Srbije u „Kreativnoj Evropi“, predviđena njegova privremena primena.

U diskusiji su učestvovali: Radovan Jokić i Ivan Tasovac.

Radovan Jokić upoznao je članove Odbora o važnosti davanja saglasnosti za privremenu primenu Sporazuma između Vlade Republike Srbije i Evropske unije o učešću Republike Srbije u „Kreativnoj Evropi“, programu Unije za kulturni i kreativni sektor (2021-2027)

Ivan Tasovac, izneo je važnost Sporazuma između Vlade Republike Srbije i Evropske unije i značaj učešća Republike Srbije u programu Unije za kulturni i kreativni sektor (2021-2027) „Kreativnoj Evropi“.

Odbor je, jednoglasno (12 za), odlučio da dâ saglasnost Vladi Republike Srbije za privremenu primenu ovog sporazuma.

Sednica je završena u 12,45 časova.

SEKRETAR PREDSEDNIK

Dana Gak Sandra Božić